ประกันพรบ.โตบริษัทฟันกำไรตุนเงินให้กองทุน
8 เดือน เบี้ยประกันภัยภาคบังคับเติบโต 6.80% ค่าสินไหมต่ำ ทำกำไรอื้อ
2 พ.ย. 2558

8 เดือน เบี้ยประกันภัยภาคบังคับเติบโต 6.80% ค่าสินไหมต่ำ ทำกำไรอื้อ
แหล่งข่าวจากสำนักงานอัตราเบี้ยประกันวินาศภัย เปิดเผยว่า ในช่วง 8 เดือนแรกของปี 2558 เบี้ยประกันภัยรถภาคบังคับ หรือประกัน พ.ร.บ. มีจำนวน 1.09 หมื่นล้านบาท เพิ่มขึ้น 6.80% มีจำนวนกรมธรรม์ทั้งสิ้น 19.65 ล้านฉบับ เพิ่มขึ้น 6.31 แสนฉบับ หรือ 3.32%
ขณะที่ค่าสินไหมทดแทนที่เกิดขึ้นระหว่างปีหลังหักรับคืนจากคู่กรณี 4,294 ล้านบาท เมื่อเทียบกับเบี้ย พ.ร.บ. รวม 1.09 หมื่นล้านบาท ยังสามารถทำกำไรได้ดี
ทั้งนี้ บริษัท กลางคุ้มครองผู้ประสบภัยจากรถ มีส่วนแบ่งประกันภัย พ.ร.บ.มากที่สุด มีเบี้ยรับ 2,589 ล้านบาท ลดลง 2.16% จำนวนกรมธรรม์ 8.78 ล้านฉบับ ลดลง 2.59% เพราะบริษัท กลางฯ ขายประกันภัยรถจักรยานยนต์รายใหญ่ที่สุด
รองลงมาเป็นบริษัท วิริยะประกันภัย มีเบี้ย พ.ร.บ. 1,984 ล้านบาท เพิ่มขึ้น 2.32% บริษัท อาคเนย์ประกันภัย มีเบี้ยรับ 761.ล้านบาท เพิ่มขึ้น 79.15% บริษัท สินมั่นคงประกันภัย มีเบี้ย พ.ร.บ. 701 ล้านบาท เพิ่มขึ้น 1.58% และบริษัท เทเวศประกันภัย มีเบี้ยรับ 521 ล้านบาท เพิ่มขึ้น 160.17%
นายสมนึก สงวนสิน ประธานกรรมการบริหาร บริษัท สินทรัพย์ประกันภัย กล่าวว่า ปี 2558 ประกัน พ.ร.บ.ยังเติบโต และยังมีกำไรที่น่าพอใจ ขณะที่ประกันภัยรถยนต์ภาคสมัครใจคาดว่าจะเติบโตเล็กน้อย และหลายบริษัทอาจจะขาดทุน เพราะมีการตัดราคากันค่อนข้างสูง และหลายรายหันมาทำตลาดประกันชั้น 3 พลัส ที่คุ้มครองกรณีรถชนรถ เพื่อให้สอดคล้องกับภาวะเศรษฐกิจตกต่ำ แต่ความเสียหายของประกันภัยภาคสมัครใจค่อนข้างสูง
“อย่างรถฮอนด้า บางบริษัทคิดเบี้ยประกันชั้น 1 แค่ 1.4 หมื่นบาท แต่ต้นทุนในการซ่อมคันละ 1.5 หมื่นบาท อัตราค่าสินไหมร่วม 110% ซึ่งทำให้ขาดทุน” นายสมนึก กล่าว
นายสมนึก กล่าวว่า กำไรที่ได้จากประกัน พ.ร.บ.ก็ต้องเตรียมไว้ สำหรับการเพิ่มความคุ้มครองตามแนวทางของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่จะเกิดขึ้นในอนาคต ซึ่งปัจจุบันยังไม่ได้เพิ่ม คงรอเลขาธิการ คปภ.คนใหม่เข้ามาพิจารณาสรุป ซึ่งจะต้องดำเนินการตามกฎหมายกำหนด แต่รอสรุปการจัดตั้งกองทุนและการจ่ายเงินสมทบจะต้องทำเมื่อไร
สำหรับบริษัทมีเบี้ยรับในรอบ 10 เดือนแรกของปีนี้ที่ 850 ล้านบาท เพิ่มขึ้น 5% โดยพยายามรักษาฐานลูกค้าเก่าด้วยการเน้นบริการให้รวดเร็ว และจัดกิจกรรมตอบแทนลูกค้า เพื่อรักษาความสัมพันธ์ที่ดีกับบริษัท